ธสน.ขอค้ำบริษัทต่างชาติ
เอ็กซิมแบงก์เล็งเสนอคลังแก้กฎหมาย เพิ่มบทบาทให้รับค้ำประกันบริษัทต่างชาติที่เข้ามาลงทุนในไทยได้
11 ก.ค. 2559

เอ็กซิมแบงก์เล็งเสนอคลังแก้กฎหมาย เพิ่มบทบาทให้รับค้ำประกันบริษัทต่างชาติที่เข้ามาลงทุนในไทยได้
นายพิศิษฐ์ เสรีวิวัฒนา กรรมการผู้จัดการธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารเตรียมเสนอกระทรวงการคลังเพื่อแก้กฎหมายให้ธนาคารสามารถรับค้ำประกันการชำระเงินให้กับผู้ประกอบการบริษัทต่างชาติที่เข้ามาทำธุรกิจในประเทศไทยได้ เพื่อสร้างความเชื่อมั่นให้กับนักลงทุนจากต่างประเทศในการทำการค้ากับบริษัทคนไทยว่าจะได้รับการชำระเงินค่าสินค้าอย่างแน่นอน โดยธนาคารเตรียมเสนอกระทรวงการคลัง ให้แก้กฎหมายดังกล่าว และต้องเสนอเข้าสภาเพื่อพิจารณาอนุมัติการแก้กฎหมายครั้งนี้ด้วย
“จะใช้หลักการเดียวกันกับการค้ำประกันการจ่ายเงินในต่างประเทศให้กับผู้ประกอบการคนไทย ซึ่งกรณีนี้ผู้ประกอบการบริษัทต่างชาติที่ซื้อประกันกับเอ็กซิมแบงก์จะสามารถเข้ามาขอข้อมูลบริษัทในประเทศไทยได้ เป็นการเสริมความเชื่อมั่นในการทำการค้าระหว่างกันมากขึ้น” นายพิศิษฐ์ กล่าว
นอกจากนี้ ยังต้องการให้รัฐบาลสนับสนุนให้เอ็กซิมแบงก์เป็นส่วนหนึ่งของไทยแลนด์ทีม ในการที่จะเดินทางออกไปโรดโชว์ในประเทศต่างๆ ร่วมกับกระทรวงพาณิชย์ และกระทรวงอุตสาหกรรม เพื่อหาตลาดส่งออกใหม่ โดยเอ็กซิมแบงก์จะทำหน้าที่ในการสนับสนุนเรื่องสินเชื่อและการทำประกันการส่งออก เพื่อสร้างความเชื่อมั่นให้กับผู้ส่งออกของไทยว่าจะได้รับการชำระค่าสินค้าจากผู้นำเข้าในประเทศที่รัฐบาลต้องการให้ไปบุกทำตลาดส่งออกใหม่ๆ ด้วย
นายพิศิษฐ์ กล่าวว่า ในช่วงที่การส่งออกชะลอตัวลงตามภาวะเศรษฐกิจโลก ถือว่าเป็นโอกาสที่ดีของธนาคาร ที่จะออกผลิตภัณฑ์ทางการเงินเพื่อมารองรับความต้องการของลูกค้า รวมถึงการปรับยุทธศาสตร์การทำงานของธนาคารใหม่ เพื่อขยายบทบาทการทำงานในการช่วยเหลือผู้ส่งออกไทย เช่น การเน้นทำเรื่องการประกันการส่งออกให้เป็นผลิตภัณฑ์หลักมากขึ้น เพื่อส่งเสริมให้ธนาคารพาณิชย์กล้าปล่อยสินเชื่อให้กับผู้ส่งออกไทยที่ซื้อประกันการส่งออกมากขึ้น
นอกจากนี้ ธนาคารจะสนับสนุนผู้ประกอบการส่งออกใน 3 กลุ่ม คือ กลุ่มสตาร์ทอัพ ถ้าเป็นผลิตภัณฑ์ดี ต่างชาติจะให้ความสนใจ และผู้ประกอบการในกลุ่มที่มีการพัฒนาคุณภาพสินค้า เช่น สินค้าไฮเทคที่ต่างประเทศต้องการ และกลุ่มผู้ประกอบการที่ต้องการเงินลงทุนในต่างประเทศ เช่น การทำโรงไฟฟ้า สาธารณูปโภค ในกลุ่มประเทศซีแอลเอ็มวี รวมถึงกลุ่มที่เปิดตลาดการค้าใหม่ ตามนโยบายของกระทรวงพาณิชย์ รวมทั้งจะเน้นเรื่องการเพิ่มกลุ่มลูกค้าขนาดกลางและขนาดย่อม หรือเอสเอ็มอี จากปัจจุบันมีจำนวนรายได้คิดเป็นสัดส่วน 40% ของลูกค้าธนาคาร โดยจะให้เพิ่มเป็น 80-90% ภายใน 2 ปีนี้
ขณะเดียวกัน ธนาคารจะปรับบทบาทให้สามารถรองรับกับยุทธศาสตร์ประเทศได้มากขึ้น โดยจะมีการศึกษาเรื่องแนวทางการทำงานขององค์กรระหว่างประเทศ เช่น ธนาคารเพื่อความร่วมมือแห่งญี่ปุ่น หรือเจบิก และเจแปนเอ็กซิม นำมาศึกษาควบคู่ไปกับยุทธศาสตร์ของประเทศตามที่สำนักงานคณะกรรมการเศรษฐกิจและสังคมแห่งชาติ (สศช.) ร่างไว้ เพื่อนำไปสู่การปรับบทบาทของเอ็กซิมแบงก์ให้ก้าวสู่ยุคใหม่ได้อย่างมีประสิทธิภาพมากขึ้น